Ge Guillaume, par la grâce Dieu arcevesque de Senz et légat dou siége de Rome, faisons savoir à touz cels qui sont et qui à venir sont que por la Noeve-Vile estre acreuee en laquele l’iglise de Saint-Jehan de Senz, de l’otroi de l’abbé et de tout le chapitre, nos avoit acompaigniez, avons otroié à touz les demoranz iki et confermé lez coustumes que li home de Lorriz ont en telle manière: que quicunques aura maison en la parroisse de la Noeve Vile, por sa maison et por un arpent de terre, se il l’a en cele parroche, sis deniers de cens paiera tant seulement, et se il acquiert iceli au cens de sa maison le tiegne; nus hons de la parroisse de la Noeve-Vile thonlieu ou autre costume rende de sa norreture, ne de sa blée que il aura de son labour ou du labour de ses bestes queles que il soient, rende minage; et de son vin que il aura de ses vignes, onques ne rende forage. Nus d’els en besoigne, n’en chevauchie aille se il ne veut revenir celi jour à sa maison; et quicunques en la parroisse de la Noeve-Vile aura sa possession, nule chose de cele perdra por nul forfait que il face, s’en vers nous ou en vers l’iglise Saint-Jehan, ou aucun de nos hostes aura forfait. Nus à la foire ou au marchié de la Noeve-Vile, venant ou alant, soit pris nec destorbez, se il n’a forfait celi jour; et nus en jour de marchié ou de foire de la Noeve-Vile gage de son plege preigne, s’en jour semblable cele plevine n’a esté faite, et le forfait de soisante sols à cint sols, et le forfait de cint sols viegne à douse deniers, et la clameur du prévost à quatre deniers. Et nul d’aus avec nos ou avec l’abbé isse de la Noeve-Vile tenir plez. Nus, ne nous ni autre, aus homes de la Noeve-Vile tailliée, ne tolte, ne prière face; et nus en la Noeve-Vile vin à ban vende. A la Noeve-Vile nos aurons créance en viandes à nostre cels ou de l’abbé ad quinse jors acompliz estre paiée. Et se aucuns de cels homes aura eu nostre gage, ou de l’abbé, ou d’autre, il nel tendra pas outre huit jors, fors de son gré. Et se li uns vers l’autre aura encoru immistié, et il se soient accordé sanz enfrainte et cri dou chastel ou du borc, le prévost ne mie fait: nule chose porce à nos ni à nostre prévost il amendera; et se clameur sera fete, de ce il leur list accorder els de que il auront paié le droiture jugiée; et se li un de l’autre ara fet clameur et li autre envers l’autre nule amende aura fet, nule chose por ce à nos ni a nostre prévost il iert à amender; et se li uns à l’autre ara deu fere sairement, il li list pardoner li. Et se les homes de la Noeve-Vile auront doné gages de bataille folement et de l’otroi du prévost, ançois que li ostages soient livré, se seront acordé: l’un et l’autre pait deus sols et sis deniers; et se li ostages auront esté doné, set sols et sis deniers pait l’un et l’autre; et se de loiaus homes aura esté faite la bataille, les ostages del veincu cent et douse sols paieront. Nul de cels nos face corvée; li vilain la busche à nostre cuisine et de l’abbé ameneront. Nul de cels soit tenu pris se il puet doner plége de venir à droit. Et chescun d’aus vende ses choses se il les veut vendre et ses ventes rendues, se il se veut de la vile départir, franc et quite se départe, se en la vile n’aura forfait fet. Et quicunques en la parroisse de la Noeve-Vile aura mes, se cri l’aura, soi et par nos et par le prévost aura voulu fere droiture, franc et quite ilec demeurt, se il ne l’aura voulu fere, desques à lieu seur ait nostre conduit. Et nus avec aucun pledera fors que por cause de suire sa droiture et de recevoir. Es noces de la Noeve-Vile li crieur aura nule chose par costume, ne la guete. Et nul gaeigneur de la parroche de la Noeve-Vile qui terre coutit à charrue, plus que une mine de froment à touz les serganz de la Noeve-Vile doinst par costume quant meisson sera. Et se chevalier aucun ou sergant les chevaus ou les autres bestes des homes de la Noeve-Vile in nos bois aura trové, il nes doit pas mener fors qu’au prévost de la Noeve-Vile; et se aucune beste de la parroisse de la Noeve-Vile, chaciée de toriaus ou contrainte de mosches, aura entré nostre forest ou haie, nule chose por ce devra au prévost amender celi qui la beste sera, se il puet jurer que, malgré la garde, fust ilec entrée. Et se aucun gardant li à escient i sera trovée, douse deniers por li dorra. Et se pluseurs, autre tant por chescune pait. Es fors de la Noeve-Vile ne seront pas porteurs par costume, ne les gueteurs ne seront pas par costume. Et les homes de Noeve-Vile le bois mort à lor us hors la forest preignent. Et quicunques el marchié de la Noeve-Vile achètera aucune chose ou vendra, et par oubliance son tonlieu aura retenu, enprès huit jors le pait sanz aucune acheison, se il puet jurer que il ne l’eust mie retenu à escient. Et se aucun des homes de la Noeve-Vile aura esté acusé d’aucun et il ne porra estre prové par tesmoig (sic) contre la provance del demandant, par sa seule main se descoupera. Nus de cele parroisse, de quelque chose que il vendra sus semaine, ou achètera en jor de marchié, en ce marchié por son us nule costume dorra. Por ce nos avons establi que toutes les foiz qu’en la vile sera muez li prévost, l’un emprès l’autre jurt soi establiement garder toutes ces costumes, e ensement li novel toutes les foiz que li sergant seront muez. Que ce soit dès or en avant ferme et estable à touz jors, nos avons commandé escrire ceste présente page et afermer la de l’autorité de nostre scel. Ce fut fet communément à Senz, el palais l’arcevesque, l’an de l’Incarnation Nostre-Seigneur mil et cent et soisante et douse. Et plus bas: Michiel, par la grâce Dieu, arcevesque de Senz et Ansiauz de Trainel, à touz cels à cui ces lettres venront, salut en Nostre-Seigneur. Nos volons fere à savoir que cum entre nos, d’une part, et les homes de la Vile-Noeve-sus-Venne, de l’autre, demandé fust tornée des contes avoir par costume et de nostre vin amener à leurs cherretes et de la moisson avoir de leur terres, et des costumes des molins. Les costumes diligamment enquises qui sont gardées à lor uz en ces manières de cas, nos avons otroié as devandiz homes celes meismes costumes à estre gardées, c’est à savoir que nos n’aurons nules contes de costume, et se nos aurons volu vin amener lesdiz homes le vin de nos vignes et de noz rentes de l’espace de quatorse liées ou là environ, à leur chevaus qui traihent seront tenuz amener, se par nostre volenté et par la leur ne nos auront doné deniers, mes à ce ne porront estre contraint. Enseurquetout nul borgois de cele meisme Vile-Noeve devra moisson, se il ne tient terre de vilennage. Les gaaigneurs de terre qui seront hors de vile devront moisson as serganz. Li monniers de cele vile sera tenu de costume porter le blé et raporter, et vaner, et les revanes seront celi qui le blé sera. Se li monniers n’aura volu fere si comme nos avons dit devant, il porront moudre à quelque molin que il voudront. Que ce soit ferm, (sic) nos avons fet confermer la présente charte dou garnissement de nos seaus. Ce fut fet l’an de Nostre Seigneur mil et cent et quatre vinz e disset.